333 Sacrilegium

Sacrilegium est sacre rei violacio uel vsurpacio. Inde dicitur sacrilegium quasi sacriledium, id est, sacra ledens uel sacre rei lesio.

Committitur autem tribus modis, aut vsurpando sacrum de sacro aut /f. 104va/ sacrum de non sacro aut non sacrum de sacro. Et secundum Raymundum, aliquando committitur ratione persone ut quando clericus uel religiosa prohibita verberatur, [Causa] 17, quest. 4, [c. 21], *Quisquis*. Aliquando ratione loci, ut cum immunitas ecclesie uel cimiterii violatur. Aliquando ratione rei, ut cum res sacra violatur. Et est notandum quod tanto sacrilegium est grauius quanto maior est ille in quem committitur. Nam sanctitas persone preponderat sanctitati loci.

De peccata sacrilegii vide [Causa] 17, quest. 4, [c. 21], *Quisquis*.